陳子西投贈長句走筆次韻奉酬
作者：張鎡
朝代：宋

paragraphs: 作詩我恨無新功，良田所積未始豐。
君侯何事有此癖，判却不費平生窮。
容臺故人作書至，百篇古體緘幐中。
剪裁雲霧閒孔翠，此尚人力虧天工。
請君直道當下語，莫擬世俗紛華蟲。
古人規繩亦謝去，豈不自已光圓融。
大千沙界大千海，置之足上升天宮。
到頭只是舊時我，不妨自就聲律籠。
若能言下便領得，老夫衣鉢當傳公。